Valke skiet 7 ‘rowers’ dood, wond 9Sewe vermeende rowers is Saterdag by Protea Coin se kontant-depot wes van Johannesburg doodgeskiet. “Die Valke en ‘n spesiale taakspan het omstreeks 17:00 ‘n groep van 20 gewapende rowers konfronteer. Die groep was van plan om Protea Coin se kontant-depot in Robertsville te beroof,” het kapt. Paul Ramaloko, woordvoerder van die Valke, gesê. “Nadat hulle vasgekeer is, het hulle op die Valke begin skiet. Sewe vermeende rowers is in die skietgeveg doodgeskiet. Nege is beseer en gehospitaliseer.” Die Valke het beslag gelê op elf voertuie en ‘n aantal vuurwapens. Geen verdere besonderhede is tans beskikbaar nie.